BLA ขยายเวลารับสิทธิประกัน “โควิด” ถึง 31 ม.ค. หลังยอดติดเชื้อยังพุ่ง
BLA ขยายเวลารับสิทธิประกัน “โควิด” ถึง 31 ม.ค. หลังยอดติดเชื้อยังพุ่ง
12 ม.ค. 2564

ม.ล.จิรเศรษฐ ศุขสวัสดิ์ กรรมการผู้จัดการใหญ่และประธานเจ้าหน้าที่บริหาร บริษัท กรุงเทพประกันชีวิต จำกัด (มหาชน) หรือ BLA กล่าวว่า ปัจจุบันนี้สถานการณ์ที่พบผู้ติดเชื้อไวรัสโคโรน่า 2019 ในประเทศไทยเพิ่มขึ้นอย่างต่อเนื่องถึง 8,000 กว่ารายจากการรายงานของศูนย์บริหารสถานการณ์แพร่ระบาดของโรคไวรัสโคโรน่า 2019 (ข้อมูล ณ วันที่ 11 ม.ค.64) ซึ่งโรคร้ายเหล่านี้จำเป็นต้องใช้การรักษาด้วยเทคนิคทางการแพทย์ระดับสูง ค่าใช้จ่ายในการรักษาพยาบาลจึงสูงตามไปด้วย และมีแนวโน้มว่าค่ารักษาพยาบาลจะสูงขึ้นทุกปี
ทั้งนี้ BLA จึงขยายเวลาเพื่อมอบความคุ้มครองค่ารักษาพยายาบาลชดเชยรายวัน จากโรคติดเชื้อไวรัสโคโรน่า 2019 ให้กับลูกค้าผู้เอาประกันโดยไม่คิดเบี้ยประกันภัย จากเดิมลงทะเบียนรับสิทธิได้ถึงวันที่ 15 ม.ค.64 ขยายเป็นวันที่ 31 ม.ค.64 เพื่อช่วยเพิ่มความอุ่นใจและมั่นใจในการดำเนินชีวิต โดยเฉพาะในช่วงตลอดเดือนนี้
ผู้ได้รับสิทธิความคุ้มครองจะได้รับผลประโยชน์ค่ารักษาพยาบาลชดเชยรายวันจากไวรัสโคโรน่า 1,000 บาทต่อวัน สำหรับผู้เอาประกันภัยที่เป็นบุคลากรทางการแพทย์จะได้รับผลประโยชน์ค่ารักษาพยาบาลชดเชยรายวัน 2,000 บาทต่อวัน ตามจำนวนวันที่เข้ารักษาเป็นผู้ป่วยในของสถานพยาบาล สูงสุดไม่เกิน 30 วันต่อการเข้าพักรักษาตัวครั้งใดครั้งหนึ่ง นอกจากนี้ยังมีผลประโยชน์กรณีเสียชีวิตทุกกรณี 1,000 บาท
สำหรับความคุ้มครองนี้มอบให้สำหรับผู้ที่เป็นหรือเคยเป็นผู้เอาประกันภัยของกรุงเทพประกันชีวิต ที่มีวันเริ่มมีผลคุ้มครองตามกรมธรรม์ภายในวันที่ 31 ธ.ค.63 เพียงสแกนคิวอาร์โค้ดหรือลิงก์ที่บริษัทกำหนด และสำหรับลูกค้าธนาคารกรุงเทพที่ถือกรมธรรม์ประกันชีวิตของกรุงเทพประกันชีวิตสามารถรับสิทธิเพียงสแกนคิวอาร์โค้ดที่จัดเตรียมไว้ ณ สาขาของธนาคารกรุงเทพ หรือคลิกลิงก์ที่บริษัทกำหนดเพื่อยืนยันการรับสิทธิความคุ้มครองค่ารักษาพยาบาลชดเชยรายวันเนื่องจากโควิด-19 ลงทะเบียนรับสิทธิได้ถึงวันที่ 31 ม.ค.64 และรับความคุ้มครอง 30 วัน นับจากวันที่ลูกค้าดำเนินการครบถ้วนตามเงื่อนไขที่บริษัทกำหนด